**Prevencija ovisnosti o alkoholizmu (15.studeni-15.prosinac)**

Potreba da se zauzme stav i prevenira svaki oblik ovisnosti danas je više nego nužna, posebno kada govorimo o ovisnosti o alkoholu, opijatu koji je društveno prihvatljiv i beziznimno prisutan na svim društvenim događanjima.

Učenici i profesori Medicinske škole Osijek, te učenici Doma učenika Ugostiteljsko-turističke škole Osijek i članovi Kluba liječenih alkoholičara Donji grad Osijek objedinili su znanja i iskustva koja su kroz predavanja i okrugli stol međusobno izmijenili i nadopunili.

Nakon dvosatne interakcije zaključili smo da je put kojim se stiže u ovisnost o alkoholu još uvijek nedovoljno poznat i mlađoj i starijoj populaciji, u javnosti najčešće banaliziran, ali znanja koja posjeduju članovi Kluba stečena su trnovitim iskustvima i nedvojbeno su sve prisutne duboko dojmila, ali i obogatila.

Najdublji trag članovi Kluba svojim su iskustvima ostavili na mladoj populaciji učenika dviju ustanova za koje je ovaj oblik prevencije, suradnjom nekoliko ustanova zasigurno najučinkovitiji. Učenici su priznali da su imali samo površna znanja o ulasku u svijet ovisnika o alkoholu, o nedaćama, te zdravstvenim i socijalnim tegobama koje uzrokuje dugotrajno pijenje, ali i o težini koju prolaze ovisnici da bi se podigli „sa dna“ na koje su se spustili višegodišnjim, učestalim ispijanjem alkohola.

Naučili su da je alkoholizam kronična bolest od koje nema izlječenja, već trajna borba između težnje za očuvati doživotno razdoblje apstinencije, i žudnje za još kojom „kapljicom“.

Članovi kluba učenicima su opisali sve svoje zdravstvene, obiteljske, ekonomske i radne probleme kroz koje su prošli dok se nisu stabilizirali u odluci da je život vrijedan svakog trenutka. Prepričali su i detalje na putu do apstinencije. Naglasili su značaj susreta članova u Klubu liječenih alkoholičara gdje se sastaju jednom tjedno kako bi jedan drugome bili podrška.

U Klubu je važna i podrška stručnog vodstva – terapeuta koju čine doktorica Ive Maleta, spec. prihijatrije, te prof. Gabriele Poslon, koja je podrška članovima ovog Kluba već osmu godinu.

Dr. Maleta svim je prisutnima nesebično prenijela svoja stručna znanja, a prof. Poslon opisala iskustva grupne terapije i osnove rada Kluba.

Do nedavno, tim terapeuta činio je i (pok). dr. Milan Uzelac, spec. psihijatar, koji je do svog zadnjeg dana bio i veliki autoritet i omiljen među svim članovima, te je i ovom prilikom citirana životna uzrečica koju je često izricao i koja svakako treba dotaknuti bivše i potencijalne ovisnike, a i one koji to, na svu sreću, nikada neće biti: „Besposlen um-đavolje igralište!“

Profesorica Branislava Laurović velika je podrška učenicima Medicinske škole koji su ovom prilikom održali prezentaciju i iskazali bogato znanje s područja alkoholizma.

U Hrvatskoj je danas 250.000 alkoholičara. Skrb društva i podrška klubovima liječenih alkoholičara je izostala tako da je Klub liječenih alkoholičara Donji grad Osijek jedini klub u gradu gdje se svaki utorak u 17 sati (u prostoru Gradske četvrti Donji grad) sastaju najhrabriji i najodlučniji, a pozvani su i dobrodošli svi oni koji su se odlučili započeti kvalitetniji život, život bez alkohola.

Da bi na tom putu ostali ustrajni i čvrsti, na raspolaganju im stoje članovi i stručno vodstvo Kluba.

(Gabriela Poslon, prof. savjetnik)